# Ratpenat orellut meridional

El ratpenat orellut meridional o ratpenat gris (Plecotus austriacus) és un dels ratpenats més fàcils d'identificar, gràcies al gran desenvolupament de les seves orelles.

## Descripció

Les orelles, plegades endavant, sobrepassen en més d'un centímetre i mig l'extrem del musell. El tragus també és molt llarg, amb una amplada màxima de 6 mm i té forma de llanceta. Els pavellons de l'orella són fins i es toquen a nivell de la base, sobre el front. En posició de dormir queden plegats enrere sobre el cos i el tragus penja.
Pelatge llarg i de color gris, més clar pel ventre que pel dors. El musell, les orelles i el patagi són de color gris fosc i també presenta una màscara de color gris més fosc al voltant dels ulls. El tragus és del mateix color que el pavelló de l'orella.
Dimensions corporals: cap + cos (41 - 60 mm), cua (37 - 55 mm), avantbraç (36 - 44 mm) i envergadura (255 - 292 mm).
Pes: 5–13 g.

## Hàbitat

Regions arbrades i àrees obertes, no gaire allunyades dels llocs habitats. Evita els boscos extensos.
De caràcter antropòfil, és fàcil trobar-lo a les esquerdes dels murs, en cases abandonades i als campanars de les esglésies. Durant l'hivern es refugia en cavitats subterrànies, mai gaire allunyades dels seus refugis estivals.

## Distribució

Es troba per tot l'Europa central i meridional, incloses les illes mediterrànies. A les Illes Balears es troba a Eivissa, Menorca i Mallorca, on és especialment abundant a la Marina de Llucmajor

## Costums

Surt a caçar quan ja és de nit, amb un vol lent i oscil·lant, entre els 2 i els 5 m d'alçada, molt hàbil en espais reduïts.
Pot compartir el refugi amb el ratpenat de musell llarg i amb el ratpenat de ferradura petit.

## Subespècies

* P. austriacus austriacus, Fischer (1829).
* P. austriacus ariel, Thomas (1911).
* P. austriacus christii, Gray (1838).
* P. austriacus turkmenicus, Strelkov (1988).
* P. austriacus wardi, Thomas (1911).

## Espècies semblants

* Plecotus austriacus macrobullaris (Kuziakin, 1965) va esser anomenada Plecotus macrobullaris, espècie, el 2001 i formalment el 2003.
* El ratpenat orellut septentrional té el tragus de color més clar que el pavelló de l'orella i amb una amplada màxima de 5 mm.

## Referències

* ↑ Guixé Coromines, David. El medi natural del Solsonès. Barcelona: Universitat de Barcelona, 2008. ISBN 9788474533138. , pàg. 487
* ↑ Alcover i 1988, 97.
* ↑ http://www.ftp.funet.fi/index/files/index/Tree_of_life/mammalia/chiroptera/vespertilionidae/plecotus/Artbeschreibung-alpinus.pdf

## Bibliografia

* Alcover, Josep Antoni. Els mamífers de les Balears. Palma: Editorial Moll, 1988. ISBN 84-273-0265-7.
* Vigo, Marta: Guia dels mamífers terrestres de Catalunya. Enciclopèdia Catalana, col·lecció Pòrtic Natura, núm. 18. Barcelona, maig del 2002. ISBN 84-7306-680-4, planes 74-75.

## Enllaços externs

* Descripció d'aquesta espècie. Arxivat 2007-09-27 a Wayback Machine. (neerlandès)
* Informació sobre el ratpenat orellut meridional. Arxivat 2005-02-21 a Wayback Machine. (neerlandès)
Espècies vivents de vespertiliònids :
Regne: Animalia · Embrancament: Chordata · Classe: Mammalia · Infraclasse: Eutheria · Superordre: Laurasiatheria · Ordre: Chiroptera · Superfamília: Vespertilionoidea :
Subfamília Antrozoinae :
Subfamília Kerivoulinae :
Subfamília Murininae :
Subfamília Myotinae :
Subfamília Vespertilioninae :